b'\n_START_ARTICLE_\nRalph Backstrom\n_START_SECTION_\nPelaajaura\n_START_PARAGRAPH_\nBackstrom pelasi juniorina Montreal Junior Canadiensissa vuosina 1954\xe2\x80\x931956, ja Ottawa Junior Canadiensissa 1956\xe2\x80\x931958. H\xc3\xa4n voitti kapteenina George Richardson Memorial Trophyn 1957 ja Memorial Cupin 1958._NEWLINE_Ammattilaisena Backstrom aloitti Montreal Canadiens kaudella 1958\xe2\x80\x931959. Canadiens suunnitteli aluksi l\xc3\xa4hett\xc3\xa4v\xc3\xa4ns\xc3\xa4 Backstromin farmijoukkueeseensa, mutta h\xc3\xa4nen taitonsa harjoitusleirill\xc3\xa4 vakuutti joukkueen johdon ja h\xc3\xa4n p\xc3\xa4\xc3\xa4si heti Canadiensin kokoonpanoon. Backstrom palkittiin tulokaskaudella Calder Memorial Trophyll\xc3\xa4, parhaan tulokkaan palkinnolla. H\xc3\xa4n pelasi Canadiensissa 12 t\xc3\xa4ytt\xc3\xa4 kautta, voitti kuusi Stanley Cupia, ja pelasi kuudessa t\xc3\xa4hdist\xc3\xb6ottelussa._NEWLINE_Kauden 1970\xe2\x80\x931971 j\xc3\xa4lkeen Backstrom pyysi vaihtoa, ja puhui uransa lopettamisesta. H\xc3\xa4n ilmoittautui harjoitusleirille, mutta poistui joukkueesta juuri ennen kauden alkua. Backstrom palasi kauden aikana Canadiensiin, josta h\xc3\xa4net myytiin tammikuussa 1971 Los Angeles Kingsiin. Backstrom sai v\xc3\xa4h\xc3\xa4n peliaikaa Los Angelesissa. Parin vuoden kuluttua h\xc3\xa4net kaupattiin Chicago Black Hawksiin, jossa h\xc3\xa4n pelasi kauden 1972\xe2\x80\x931973 loppuun._NEWLINE_Kaudeksi 1973\xe2\x80\x931974 Backstrom siirtyi kilpailevaan liigaan WHA:han, Chicago Cougarsiin, jossa pelasi kaksi kautta. Ensimm\xc3\xa4isell\xc3\xa4 kaudellaan h\xc3\xa4n oli joukkueensa paras pistemies 33 maalilla ja 83 pisteell\xc3\xa4 ja 70 peliss\xc3\xa4. H\xc3\xa4n my\xc3\xb6s edusti Kanadaa vuoden 1974 Summit Seriesiss\xc3\xa4. Backstromin hy\xc3\xb6kk\xc3\xa4ystehot hupenivat kaudella 1974\xe2\x80\x931975, ja kauden lopussa h\xc3\xa4net nappasi Denver Spurs WHA:n laajennusvarauksessa. H\xc3\xa4n oli joukkueensa paras pistemies. My\xc3\xb6hemmin h\xc3\xa4n pelasi viel\xc3\xa4 Ottawa Civicsiss\xc3\xa4 ja New England Whalersissa.\n_START_SECTION_\nMuuta\n_START_PARAGRAPH_\nBackstrom on toiminut p\xc3\xa4\xc3\xa4valmentajana NCAA:ssa ja IHL:ss\xc3\xa4. H\xc3\xa4nen serkkunsa, Daren ja Derek Puppa, ovat my\xc3\xb6s j\xc3\xa4\xc3\xa4kiekkoilijoita. Backstromin molemmat vanhemmat ovat l\xc3\xa4ht\xc3\xb6isin Suomesta, ruotsinkieliselt\xc3\xa4 Pohjanmaalta.'